**OBRAZLOŽENJE**

**Nacrta prijedloga Odluke o izmjenama i dopunama**

**Odluke o komunalnim djelatnostima**

Gradsko vijeće Grada Zadra na 16. sjednici održanoj dana 29. siječnja 2019.g. donijelo je Odluku o komunalnim djelatnostima ( „Glasnik Grada Zadra“ br. 1/19).

Izmjenama i dopunama Odluke prati se potreba određenja novih komunalnih djelatnosti od značaja za Grad Zadar.

Sukladno odredbi čl. 26. Zakona o komunalnom gospodarstvu ( „Narodne novine“ br. 68/18 i 110/18) propisano je da predstavničko tijelo osim djelatnosti iz čl. 22. i 24. Zakona može odlukom odrediti i drugu djelatnost koja se smatra komunalnim djelatnosti ako se takvom djelatnošću kontinuirano zadovoljavaju potrebe od životnog značaja za stanovništvo na području jedinice lokalne samouprave i ako po svom sadržaju i značenju djelatnost predstavlja nezamjenjiv uvjet života i rada u naselju.

Radi podizanja sigurnosti sudionika u prometu predlaže se kao komunalnu djelatnost odrediti postavljanje kamera za nadzor brzina.

Nadalje, predlaže se održavanje instalacije Morskih orgulja izdvojiti iz komunalne djelatnosti Održavanje građevina, uređaja i predmeta javne namjene te je odrediti posebnom komunalnom djelatnošću zbog specifičnosti održavanja iste.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o izmjenama i dopunama Odluke o komunalnim djelatnostima, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 5. prosinca 2019. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |